विधायक बोले- ओला गिरने से सरसों में 40 फीसदी नुकसान, अफसराें ने माना- 5 %
पीड़ित किसानों के सामने जीवन यापन की समस्या
भास्कर संवाददाता | मुरैना
34 दिन के दरमियान बारिश व ओला गिरने से 14 गांव में खड़ी/कटी सरसों की फसल को 25 फीसदी से अधिक नुकसान हुआ है। गेहूं की फसल भी खेतों में पसर गई है। प्राकृतिक आपदा को लेकर विधायक जहां 40 फीसदी तक नुकसान की बात कह रहे हैं वहीं तहसीलदारों का कहना है कि मामूली ओली गिरा है फसल को पांच से 10 फीसदी नुकसान हुआ है। परस्पर विरोधी आंकलन के चलते ओला प्रभावित किसानों को नष्ट फसल का मुआवजा मिलेगा या नहीं, इसे लेकर पीडि़त किसान चिंता में हैं।
शुक्रवार को गोपालपुरा के दो दर्जन किसान सरसों की नष्ट फसल को लेकर कलेक्टर से मिलने मुरैना आए। किसानों का कहना था कि बीती रात बारिश व ओला गिरने से उनके खेतों में खड़ी 70 फीसदी व खलिहानों में रखी 30 फीसदी नष्ट हो गई है। सरसों की फलियों में एक दाना तक नहीं बचा। इस बार सरसों की फसल अच्छी थी, उम्मीद रही कि एक-एक बीघा में छह-छह क्विंटल तक सरसों की पैदावार मिलेगी लेकिन ऐन वक्त पर प्राकृतिक आपदा ने सबकुछ नष्ट कर दिया।
सूखा राहत के काम नहीं हुए शुरू
मुरैना जिले में कम वर्षा की स्थिति में शासन ने 10 दिसंबर को अंबाह, जौरा व कैलारस तहसील क्षेत्र को सूखाग्रस्त घोषित किया था। फिर भी पानी मुहैया नहीं कराया गया जिससे किसानों को परेशानी का सामना करना पड़ रहा है।
खड़ौली गांव में ओले और बारिश से बिछी गेहूं की फसल दूसरे चित्र में कलेक्टर को खराब फसल दिखाने मुरैना आए किसान।
मुडिय़ाखेड़ा में नदी किनारे मामूली क्षति
हिंगौनाकला क्षेत्र में बूंदाबांदी से फसलों को कोई नुकसान नहीं हुआ है। मुडिय़ाखेड़ा क्षेत्र में नदी के पीछे के हिस्से में दो से पांच प्रतिशत नुकसान की रिपोर्ट है। सर्वे टीम प्रभावित गांव में भेजी गई हैं। नरेश गुप्ता, तहसीलदार मुरैना
सिहौरी के दो खेतों में नुकसान
गुरुवार की देर शाम कुछ गांव में मामूली ओला गिरने से सरसों को हल्का-फुलका नुकसान हुआ है। सिहौरी गांव के दो खेतों में 10 से 15 प्रतिशत नुकसान पाया गया है। सर्वे रिपोर्ट कलेक्टर को भेज दी है। संदीप श्रीवास्तव,तहसीलदार जौरा
34 दिन पहले 20 करोड़ का नुकसान
26 जनवरी को ओला गिरने से मुरैना क्षेत्र के 44 व जौरा के चार गांवों के 9602 की खेतों में खड़ी सरसों व गेहूं की फसल को 20 करोड़ रुपए से अधिक का नुकसान हुआ था। प्रभावित किसानों को राहत के लिए प्रशासन ने 13 करोड़ 29 लाख रुपए का प्रस्ताव भेजा। लेकिन 34 दिन भी प्रभावित किसानों को राहत का पैसा नहीं मिला है। इसमें 8700 से अधिक किसान मुरैना क्षेत्र के हैं।
सरसों में 40 फीसदी हानि
सुमावली के पूर्व विधायक गजराज सिंह सिकरवार का कहना है कि ओला गिरने से सरसों की फसल में 30 से 40 फीसदी तक नुकसान हुआ है। गेहूं में 20 प्रतिशत क्षति मानी जा रही है7 गेहूं की फसल आगामी तीन से चार दिन में सूखेगी तब असली नुकसान का पता चलेगा कि खेतों में पसर गई फसल खड़ी हो पाएगी या नहीं।
दिमनी विधायक बलवीर डंडौतिया का कहना है कि बारिश व ओला के कारण हिंगौना, लालौर, अतरसुमा, विंडवा , इमलिया, जतावर व मुडिय़ाखेड़ा साइड में सरसों की फसल को 20 से 25 फीसदी नुकसान हुआ है। मुख्यमंत्री को तत्काल राहत की घोषणा करना चाहिए। क्योंकि इससे पहले भी 10 हजार किसानों की फसल ओलावृष्टि से नष्ट हो चुकी है।
सिकरवारी के आठ गांव में ओले
सुमावली विधानसभा के सिकरवारी इलाके बहरारा, कोकसिंह का पुरा, लोकमन का पुरा, खेरे वालों का पुरा, सिहौरी, जतावर, जगन्नाथ सिंह का पुरा, तुस्सीपुरा के 1500 से अधिक किसानों के खेतों में खड़ी सरसों की फसल नष्ट हुई है।
किसान रामप्रकाश सिकरवार ने बताया कि उन्होंने पांच बीघा में गेहूं, 2.5 बीघा में सरसों व एक बीघा में चना की फसल उगाई थी। ओला गिरने से सरसों में 30 से 40 प्रतिशत नुकसान हुआ है। क्योंकि सरसों सूखी खड़ी थी। ओला गिरने से बालियों में से सरसों झड़ गई।
खांडौली के किसान रामनरेश सिकरवार का कहना है कि आठ बीघा में खड़ी सरसों की सूखी फसल व 25 बीघा में गेहूं की फसल को बारिश व ओला गिरने से नुकसान हुआ है। शुक्रवार को पटवारी व पंचायत सचिव नुकसान का आंकलन करने आए लेकिन तहसीलदार के अधिकारी खेतों पर नजर नहीं आएं।
गुरुवार की शाम साढ़े सात से आठ बजे के बीच बारिश व ओला गिरने से 14 गांव में एक करोड़ का नुकसान
hin_Deva hin_Deva bho_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva awa_Deva hin_Deva hin_Deva hin_Deva